VEGA præsenterer  
**Potente folk-fortællinger fra New Orleans gader**

*Publikum til Hurray for the Riff Raffs koncert på Roskilde Festival i 2016 kom med på en solrig roadtrip i de amerikanske sydstater. Tirsdag den 31. oktober spiller de deres smukke sange om hverdagens og nationens problematikker i Lille VEGA.*

Den amerikanske trio fra Louisiana udgav i starten af det nye år det 40 minutter lange konceptalbum *The Navigator*. Albummet handler om et gadebarn ved navn Navita, baseret på den karismatiske frontkvinde Alynda Segarras liv. Igennem de 40 minutter følger man på tætteste hold Navitas møde med emner som undertrykkelse, feminisme og kulturelle kløfter.

Albummet er en åbenlys protest mod den kulturelle elite og valget af den nuværende amerikanske præsident. Sangene er hudløs ærlige og bliver bakket op af en blød americana-sound, der bringer varme til de knivskarpe tekster.

Segarra har rødder i Puerto Rico og tilbragte sine ungdomsår i punk-miljøet i New Yorks Lower East Side, inden hun rejste på tværs af USA på godstoge. Hun besluttede sig for at bosætte sig i New Orleans og her brugte hun flere år på at studere form og rytmik inden for den amerikanske folkemusik. I 2008 var hun klar til udgive Hurray for the Riff Raffs debutalbum *It Dont Mean I Dont Love You*. Inden Segarra startede den succesfulde trio, var hun en del af det nu hedengangne band Dead Man Street Orchestra.

Det er blevet til i alt otte udgivelser med Hurray for the Riff Raff, og med *The Navigator* tager trioen endnu gang lytteren med ind i et smukt musikalsk univers, hvor Segarras smukke vibrato vokal bakkes op af perkussion, personlige historier og støvede elguitarer.

Den amerikanske avis The Wall Street Journal skrev om Segarras særegne vokal: *"She has a subtle, expressive voice that she wraps around songs that draw on the sounds and styles of the American South, and her lyrics often takes unconventional tack on traditional subjects."*

**Fakta om koncerten  
​**Hurray for the Riff Raff (US)  
Tirsdag den 31. oktober kl. 21.00  
Lille VEGA, Enghavevej 40, 1674 København V  
Billetpris 200 kr. + gebyr  
Billetsalget starter fredag den 12. maj via vega.dk og Ticketmaster